เพิ่มราคาเป้าหมายหุ้นBTS
ธนชาตกิมเอ็งให้เกิน9บาทบริษัทกำไรโตแจกปันผลสูง
25 ม.ค. 2556

ธนชาตกิมเอ็งให้เกิน9บาทบริษัทกำไรโตแจกปันผลสูง
ธนชาตเมย์แบงก์กิมเอ็งเชียร์ BTS เพิ่มราคาเป้าหมาย ทิสโก้แนะซื้อหุ้นปันผลมากกว่า 6% 
การซื้อขายหุ้นบริษัท บีทีเอส กรุ๊ป โฮลดิ้งส์ (BTS) วันที่ 24 ม.ค.ที่ผ่านมา ราคาปิดที่ 7.50 บาท ไม่เปลี่ยนแปลงจากวันก่อน แม้เป็นวันที่ผู้ซื้อไม่มีสิทธิรับเงินปันผลในอัตราหุ้นละ 0.163 บาทก็ตาม เนื่องจากนักวิเคราะห์หลายแห่งยังคงแนะนำให้ “ซื้อ” เนื่องจากแนวโน้มผลการดำเนินงานจะดีขึ้นมาก 
นักวิเคราะห์จากบริษัทหลักทรัพย์ (บล.) ธนชาต ได้ปรับราคาเป้าหมายของ BTS เป็น 9.30 บาท ภายใน 6 เดือน จากเดิมคาดไว้ที่ 8.60 บาท 
ธนชาต คาดว่า BTS จะขายกองทุนโครงสร้างพื้นฐาน (BTSGIF) ที่ราคา 6 หมื่นล้านบาท จากเดิมคาดไว้ที่ 5 หมื่นล้านบาท นอกจากนี้ยังมีเงินปันผลพิเศษจากการขายกองทุนฯ ที่คาดว่า BTS จะจ่ายได้ที่ 0.76 บาท/หุ้น นอกเหนือไปจากเงินปันผลปกติที่ 0.17 บาท/หุ้น รวมแล้วคิดเป็นอัตราผลตอบแทน 12.4% ซึ่งน่าจะผลักดันให้ราคาหุ้นขึ้นไปได้ถึง 9.30 บาท เพื่อทำให้ผลตอบเงินปันผลลดลงมาอยู่ที่ 10% 
ทั้งนี้ ได้ปรับเพิ่มประมาณการกำไรขึ้นราว 15-15.6% ในปี 2556-2557 เพื่อสะท้อนความสำเร็จของการออกกองทุนฯ แทนที่กำไรจะลดลงจากรายได้ค่าโดยสารที่จะขายให้กองทุน เนื่องจากมี รายได้เงินปันผลจากกองทุนฯ รายได้ดอกเบี้ยจากเงินที่ได้จากกองทุนและสำรองไว้สำหรับการลงทุนในโครงการขนส่งมวลชนใหม่ ขณะที่ค่าใช้จ่ายในการขายและบริหารลดลง 
นักวิเคราะห์ บล.เมย์แบงก์กิมเอ็ง (ประเทศไทย) ได้ปรับเพิ่มราคาเหมาะสมเป็น 9.10 บาทจากเดิมอยู่ที่ 7.57 บาท
เมย์แบงก์ฯ แนะนำให้ “ทยอยสะสม” สำหรับการลงทุนระยะกลางขึ้นไป เนื่องจากราคาหุ้นยังมีปัจจัยบวกรออยู่ คือการจัดตั้งกองทุน ซึ่งคาดว่าจะให้ผลตอบแทนในรูปเงินปันผลเฉลี่ยราว 5.506% และมีจุดเด่นคือไม่ต้องเสียภาษี 
นอกจากนี้ ยังคาดว่าผู้ถือหุ้น BTS จะมีสิทธิในการจองซื้อกองทุน BTSGIF ตามสัดส่วนที่ BTS จะต้องถือครองหุ้น BTSGIF ราว 1 ใน 3 ซึ่งถือว่าเป็นทางเลือกที่ดีในภาวะดอกเบี้ยในประเทศที่ค่อนข้างต่ำ และ BTS จะจ่ายเงินปันผลราว 0.80–1.00 บาทต่อหุ้น หลังเสร็จสิ้นการจัดตั้งกองทุน คิดเป็นผลตอบแทนสูงถึง 1011% 
ด้าน บล.ทิสโก้ ยังเลือกหุ้นที่คาดว่าจะจ่ายเงินปันผลสูง อัตราผลตอบแทนมากกว่า 6% อาทิ บริษัท เชียงใหม่โฟรเซ่นฟู้ดส์ (CM) คาดแจกเงินปันผล หุ้นละ 40 สตางค์ คิดเป็นอัตราผลตอบแทน 8% บริษัท ค้าเล็กไทย (TMT) แจก 66 สตางค์ ผลตอบแทน 6.5% 
บริษัทหลักทรัพย์เคจีไอ (ประเทศไทย) หรือ KGI แจกหุ้นละ17 สตางค์ หรือ 6.3% อีซึ่น เพ้นท์ (EASON) แจกเงินปันผล 20 สตางค์ หรือ 6.20% บริษัท ศูนย์บริการเหล็กสยาม (SSSC) แจกเงินปันผล 3.30 บาท ผลตอบแทน 6% และบริษัทหลักทรัพย์คันทรี่กรุ๊ป (CGS) แจก 0.07 สตางค์ หรือผลตอบแทน 6%
คณะกรรมการ บริษัท โอเอชทีแอล (OHTL) มีมติอนุมัติให้บริษัทจ่ายเงินปันผล ในอัตราหุ้นละ 10 บาท ให้กับผู้ถือหุ้นที่มีชื่อในทะเบียนวันที่ 7 พ.ค. ภายในวันที่ 23 พ.ค. 2556 ทั้งนี้ เป็นเงินปันผลจากกำไรงวดวันที่ 1ก.ค.-31 ธ.ค. 2555)